钦定古今图书集成/理学汇编/文学典/第061卷 > 郭昭庆
## 钦定古今图书集成/理学汇编/文学典/第061卷 > 郭昭庆

按马令《南唐书》本传：“昭庆，其先为庐陵禾川人。父鹏，
保大初进士，官至大理司直。或告故南平王钟镈夫
人与僧通奸，大理卿萧俨案法议徙。鹏曰：‘法之行，自
贵者始’。遂曲法诛之，人皆以为冤。会宋齐丘得罪，鹏
坐党免官，卒。昭庆博通经史，拟《元经》，作《唐春秋》三十
卷，著《治书》五十篇，皆引古以励今。献之为左右所沮”，
俾就举进士。昭庆不平，复上书曰：“臣所述皆先圣之
遗旨，以惩劝褒贬为任。其馀摘裂章句，补缀雕虫，臣
自少耻而不为。”因得召对，补杨子尉，不受。复归禾川。
邑宰览之，修谒往候，昭庆不与之见。宰衔之。会阅编
户，乃籍昭庆为新拟军。昭庆复走金陵，再献《经国治
民论》各十馀篇，大抵皆指述池州、采“石提要害备御
之处，及东海隅可以拓之”之略。后主览而悦之，遂署
为著作郎。常以才名自居，然朝无引援，久之不迁。开
宝岁贡方物笺表及使命、廷劳燕饯之辞，一出于昭
庆，皇朝诸公亦推其辞藻。徐铉、徐锴尢嫉之，锴前通
谒而不署名衔，昭庆怒，乃诟而掷之，由是有隙。昭庆
之居与客将李师义为邻，而师义与锴为姻娅，锴因
令师义召昭庆饮，潜置鸩于酒，昭庆饮之不疑。诘旦
入朝，及阶而化扶出，遂绝，诸窍皆出血。昭庆前所献
治书，内有禁绝三篇，多天文、孙、吴之术及《经国论》等，
皆行于世。唯《唐春秋》为铉、锴所匿。